Baiboly Dikanteny Iombonana Eto Madagasikara

Ny Baiboly Dikanteny Iombonana Eto Madagasikara, izay hafohezina amin' ny hoe Baiboly DIEM, dia fandikan-teny ny Baiboly amin' ny teny malagasy niarahan' ny mpandika teny malagasy avy amin' ny fiangonana vitsivitsy eto Madagasikara. Mikendry ny hananan' ny Kristiana miteny malagasy Baiboly tsy anavahana fiangonana ireo mpandika teny ireo sady mikendry ny hahazoan' ny mpiteny malagasy ankehitriny "ny tian' Andriamanitra ho lazaina". Ampiasaina indrindra io dikan-teny io amin' ny fotoam-pivavahana iraisam-pinoana ataon' ny fiangonana miray ao amin' ny Fiombonan' ny Fiangonana Kristiana eto Madagasikara (na FFKM). Tamin' ny taona 2003 no nanaovana printy voalohany ny Baiboly DIEM. Ny Fikambanana Mampiely Baiboly Malagasy no niandraikitra ny fanontana azy.

Mihevitra ny mpandika teny fa maro amin' ny teny malagasy tranainy no efa tsy azon' ny mpamaky ankehitriny intsony ny heviny, noho izy tsy fandre andavanandro na koa efa niova hevitra, ka izany no anisan' ny nanosika azy ireo hanao dikan-teny vaovao. Izany no antony ampiasan' ny mpandika teny ny teny malagasy tenenina sy soratana amin' izao taonjato izao.

 Ny mombamomba ilay dikan-teny 
Ny Baiboly DIEM (Dikanteny Iombonana Eto Madagasikara) dia fandikana ekiomenika ny Baiboly amin' ny teny malagasy, vokatry ny fiaraha-miasa eo amin' ny antokom-pinoana kristianina samihafa eto Madagasikara. Ny tena tanjony dia ny hanome dikan-tenin' ny Soratra Masina iraisana sy mora azon' ny rehetra, mifanaraka amin' ny tontolon' ny fiteny sy ny kolontsaina malagasy ankehitriny"MAMPIELY BAIBOLY - La Bible DIEM a 20 ans", lexpress.mg"Société biblique de Madagascar: promotion de la Bible Diem", newsmada.com"Les traductions de la Bible et l’évolution du malgache contemporain",  ournals.openedition.org.

Efa tany amin' ny taompolo 1970 tany ho any ny hevitra momba ny fandikan-teny iombonana amin' ny teny malagasy. Tamin' ny taona 1975 no navoaka ny dikan-teny ekiomenika voalohany amin' ny Testamenta Vaovao. Ity tetikasa ity dia natomboky ny Fikambanana Mampiely Baiboly Malagasy (FMBM), niarahana tamin' ny solontenan' ny fiangonana kristianina lehibe eto amin' ny firenena, indrindra ny Prôtestanta sy KatôlikaNoel Gueunier, "Les traductions de la Bible et l’évolution du malgache contemporain", www.academia.eduNoel Gueunier, "Plantes de la Bible en malgache et plantes « bibliques » dans la culture malgache", www.academia.edu. Vita ary navoaka tamin' ny taona 2003 ny fandikana feno ny Baiboly DIEM, anisan' izany ny Testamenta Taloha sy ny Testamenta Vaovao ary ny boky deoterôkanônika. Io dikan-teny io dia novolavolaina avy amin' ny latatsoratra hebreo sy grika, ary nandraisan' ny teôlôjiana sy ny mpahay teny ary ny tompon' andraikitra amin' ny fiangonana malagasy anjara. Ny tanjona dia ny hamokatra fandikan-teny mahatoky amin' ny lahatsoratra tany am-boalohany sady ho mora azon' ny mpampiasa ny fiteny malagasy ankehitriny.

 Lisitry ny boky 
Misy roa karazana ny Baiboly DIEM: ny iray natao ho an' ireo zatra nampiasa ny Baiboly prôtestanta (tsy ahitana boky deoterôkanônika) ary ny iray natao ho an' ny mpamaky ny Baiboly katôlika (ahitana boky deoterôkanônika). Atolotra eto ny anaran' ny boky ao amin' ny Baiboly DIEM araka ny fomba nanoratan' ny mpandika teny azy ireo.

 Boky ao amin' ny Testamenta Taloha 
Mitsinjara ho Bokin' ny Lalàna (na Pentateoka) sy Boky ara-tantara sy Bokin' ny Olon-kendry ary Bokin' ny Mpaminany ny Testamenta Taloha ao amin' ny Baiboly DIEM.

 Ny Bokin'ny Lalàna 
Ireto ny Bokin' ny Lalàna: Genesỳ, Eksôdy, Levitîka, Nomerỳ ary Deoterônômy 

 Ny Boky ara-tantara 
Ireto ny Boky ara-tantara: Josoa,  Mpitsara, Rota, Samoela voalohany, Samoela faharoa, Mpanjaka voalohany, Mpanjaka faharoa, Tantara voalohany, Tantara faharoa, Hezrà, Nehemià ary Estera. 

 Ny Bokin' ny Olon-kendry 
Ireto ny Bokin' ny Olon-kendry: Jôba, Salamo, Ohabolana, Kôheleta ary Tononkiran' i Salômôna 

 Ny Bokin' ny Mpaminany 
Ireto ny Bokin' ny Mpaminany: Isaià, Jeremià, Fitomaniana, Ezekiela, Daniela, Hôsea, Jôela, Hamôsa, Hôbadià, Jônà, Mikà, Nahoma, Habakòka, Tsefanià, Hagay, Zakarià ary Malakỳ.

 Boky ao amin' ny Testamenta Vaovao 

 Ny Vaovao Mahafaly 

 Vaovao Mahafaly araka an' i Matio, 
 Vaovao Mahafaly araka an' i Marka, 
 Vaovao Mahafaly araka an' i Lioka,
 Vaovao Mahafaly araka an' i Jôhany.

 Ny Asan' ny Apostoly 
Tokana ny Asan' ny Apostoly.

 Ny Taratasy 
Ireto ny taratasy avy amin' i Paoly:

 Taratasy avy amin' i Paoly ho an' ny Kristianina tany Rôma,
 Taratasy voalohany avy amin' i Paoly ho an' ny Kristianina tany Kôrinto,
 Taratasy faharoa avy amin' i Paoly ho an' ny Kristianina tany Kôrinto,
 Taratasy avy amin' i Paoly ho an' ny Kristianina tany Galatia,
 Taratasy avy amin' i Paoly ho an' ny Kristianina tany Efeso,
 Taratasy avy amin' i Paoly ho an' ny Kristianina tany Filipy,
 Taratasy avy amin' i Paoly ho an' ny Kristianina tany Kôlôsy,
 Taratasy voalohany avy amin' i Paoly ho an' ny Kristianina tany Tesalônika,
 Taratasy faharoa avy amin' i Paoly ho an' ny Kristianina tany Tesalônika,
 Taratasy voalohany avy amin' i Paoly ho an' i Timôty,
 Taratasy voalohany avy amin' i Paoly ho an' i Timôty,
 Taratasy avy amin' i Paoly ho an' i Tito,
 Taratasy avy amin' i Paoly ho an' i Filemôna

Ireto ny taratasy nosoratana ho an' ny fiangonana rehetra:

 Taratasy ho an' ny Kristiana hebreo
 Taratasy avy amin' i Jakôba,
 Taratasy voalohany avy amin' i Petera,
 Taratasy faharoa avy amin' i Petera,
 Taratasy voalohany avy amin' i Jôhany,
 Taratasy faharoa avy amin' i Jôhany,
 Taratasy fahatelo avy amin' i Jôhany,
 Taratasy avy amin' i Joda

 Ny Apôkalipsỳ 
Tokana ny Apôkalipsỳ, dia ny Apôkalipsỳ natolotra an' i Jôhany

 Endriky ny fandikan-teny 

 Fanagasiana anarana hebreo na grika 

 Fanagasiana ny anaram-boky 
Tsy voatery nisafidy ny iray amin' ny anaran' ny boky efa misy ao amin' ny Baiboly prôtestanta amin' ny teny malagasy na ao amin' ny Baiboly katôlika amin' ny teny malagasy (izay efa nisy fanavaozana rahateo) ny mpandika teny fa indraindray dia nanao anarana vaovao izay heveriny fa manakaiky kokoa ny fanononana amin' ny teny grika na eo anelanelan' ny anarana prôtestanta sy katôlika. Ohatra: ny Genesisy na Jenezy dia lasa Genesỳ. Ny anaram-boky milaza anarana mponina miafara amin' ny hoe -na ao amin' ny Baiboly prôtestanta dia miafara amin' ny -nina ao amin' io Baiboly io (ohatra: Rômanina fa tsy Romana).

 Fanagasiana ny anaran' olona na anaran-toerana 
Ny anaran' olona na anaran-toerana dia natao tahaka izany koa, nampanakekezina ny teny grika na hebreo. Misy fahasamihafany amin' ny Baiboly prôtestanta malagasy sy amin' ny Baiboly katôlika malagasy tranainy izy raha ny amin' ny anaran' olona sy ny anaran-tany.

Mampiavaka azy ny fanatsofohana ny litera "h" amin' ny anarana izay efa mahazatra ka tsy nisy an' io litera io. Ny hoe Isaka na Isaaka lasa hoe Itsehàka (hebreo: יצחק / Iishḥâk; grika: Ισαάκ/ Isaak). Hita koa ny hoe Kanahana fa tsy Kanana na Kanaana (hebreo: כְּנָעַן‬ / Kənâ‘an; grika: Χαναάν / Khanaan).

 Tsy ao ny anarana hoe Jehovah na Iahve 
Ny anarana hoe Jehovah na Iahve dia nosoloana ny hoe TOMPO (atao sora-baventy) ka ny fomban' ny Baiboly jiosy amin' ny teny grika (Septoaginta na Septanta) no nohajaina amin' izany, izay nanolo ny anaran' Andriamanitra amin' ny litera hebreo hoe יהוה‬ / IHVH na YHWH ho Kύριος / kúrios (midika hoe "Tompo") fotsiny amin' ny teny grika. Ao amin' ny Baiboly jiosy amin' ny teny hebreo (ny Lahatsoratra Masôretika) anefa io anarana io dia tsy nesorina fa voasoratra ihany nefa tsy tononina.

 Fandraisana ny Baiboly DIEM 

 Misy ny mampiasa 
Hatramin' ny namoahana azy dia efa be mpampiasa any amin' ny fiangonana sy ny sekoly ary ny tokantrano malagasy ny Baiboly DIEM. Azo alaina amin' ny endrika nomerika ihany koa izy io, indrindra amin' ny alalan' ny fampiharana smartphone, izay manamora ny fahafahan' ny olona hamaky azy"La version DIEM de la bible est sur Google Play (Android)", www.haikajy.com. Tamin' ny taona 2023 dia inankalaza ny faha-20 taona nivoahan' ny DIEM ny FMBM, ka nanasongadina ny maha zava-dehibe izany eo amin' ny fiainana ara-panahy sy ara-kolontsaina eto Madagasikara"SEMAINE DE LA BIBLE : 21 juin : honneur à la Bible !", www.agencemalagasydepresse.com.

Tsy dikan-teny iombonana fotsiny ny Baiboly DIEM fa dikan-teny vaovao, izay natao indrindra hanamafisana ny fiombonan' ny Kristiana amin' ny fampiasana azy amin' ny fotoam-pivavahana iraisam-pinoana karakarain' ny FFKM, ka betsaka ny mpitondra fivavahana sy ny Kristiana tsotra mampiasa azy amin' izany. Mamporisika ny famakiana azy koa ny ao amin' ny FFKM na ny ao amin' ny Fikambanana Mampiely Baiboly Malagasy (FMBM) noho ny teny malagasy mora azo ao amin' io Baiboly io.

 Misy ny tsy mampiasa 

 Tsy fialana amin' ny mahazatra 
Na dia natao hovakina amin' ny fotoam-pivavahana iraisam-pinoana aza ny Baiboly DIEM dia maro ny mpitondra fivavahana mampiasa ny Baibolin' ny fiangonany amin' ny fotoana anaovana fivavahana iraisam-pinoana ka manaraka izany koa ny ankamaroan' ny mpivavaka ao aminy.

Tsy vitsy ihany koa ny tsy mahazoazo ilay dikan-teny noho ny fahitany voambolana sy anaran' olona na anaran-tanàna na anaran-javatra nosoratana amin' ny fomba tsy fahitany ao amin' ny Baiboly mahazatra azy. Noho izany dia misy ny mpino prôtestanta izay mihevitra fa ny Baiboly katôlika ihany io Baiboly DIEM io, ary tsy vitsy koa ny mpino katôlika izay mihevitra fa ny Baiboly prôtestanta ihany io boky io.

Amin' ny lafiny iray dia azo heverina ho sady tsy an' ny Prôtestanta no tsy an' ny Katôlika ny Baiboly DIEM satria tsy nihazona teny sasany efa niombonana na efa misy ao amin' ny Baiboly prôtestanta na ao amin' ny Baiboly katôlika nisy talohan' ny Baiboly DIEM ny mpandika teny. Azo raisina ohatra amin' izany ny fanoratana ny anarana hoe Jôhany izay sady tsy prôtestanta (Jaona) no tsy katôlika (Joany), ny anaran' ny boky hoe Genesý (fa tsy Genesisy na Jenezy), Itsehàka (fa tsy Isaka na Isaaka), Kanahana (fa tsy Kanana na Kanaana), sy ny maro hafa koa.

Ny mpino prôtestanta sasany dia tsy mampiasa io boky io noho ny tsy fahitany intsony ny anarana hoe Jehovah ao izay midika aminy fa tsy fampananana anarana an' Andrimanitra.

 Ohatra fampitahana dikan-teny 
Mika 2.8Mpitsara 5.13Baiboly prôtestanta 1908"Vao omaly no omaly no nitsanganan' ny oloko ho fahavalo; endahanareo hiala eo amin' ny lamba ny kapôtin' izay mandeha tsy manana ahiahy, Dia izay tsy tia ady.""Tamin' izany dia nidina izay olo-malaza sisa mbamin' ny vahoaka, Jehovah nidina homba ahy koa hamely ny olo-mahery."Baiboly katôlika 1938Omaly ny vahoakako no nitsangan-ko fahavalo: ny kapaoty endahanareo hiala eo ambonin' ny akanjo; ny mizotra tsy manan' ahiahy, ataonareo fahavalo.Midìna amin' izay ny sisan' ny andriana amin' ny vahoaka! Midìna ho aty amiko, Iaveh, eo amin' ireo olo-mahery!Baiboly DIEM 2004“Nitsangan-ko fahavalon’ ny vahoakako ianareo; ka ny lehilahy miverina avy any an’ ady sy mandalo tsy manana ahiahy no endahanareo ny akanjobeny.Nirohotra nankany amin’ ny lehibeny ireo Israelita ary nivory teo amiko ny vahoakan’ ny TOMPO niaraka tamin’ ireo lehilahy mahery fo.Baibolin' ny Vavolombelon' i Jehovah 2008Vao omalin’ omaly ny oloko no nitsangana ho tena fahavalo. Ny haingo mihaja dia endahanareo amin’ ny tratran’ akanjon’ ny mpandalo, izay tsy manana ahiahy toy ny olona avy tany an’ady.Tamin’ izay ireo sisa tsy maty noo nidina tany amin’ ireo ol-manankaja. Nidina ho aty amiko ny vahoakan’ i Jehovah mba hiady amin’ ny olomahery.Baiboly katôlika 2011Omaly ny vahoakako no nitsangan-ko fahavalo: ny akanjobeny endahanareo hiala eo ambonin’ ny akanjo; ny mizotra tsy manan’ ahiahy, ataonareo fahavalo.I Israely dia nirohotra mankeny amin’ ny lehibeny; ny vahoakan’ ny Tompo dia mirohotra teo amiko miaraka amin’ ireo lehilahy maherifo.Baiboly prôtestanta 2013"Vao omaly no omaly no nitsanganan' ny oloko ho fahavalo; Sendahanareo hiala eo amin' ny lamba ny kapôtin' izay mandeha tsy manana ahiahy, Dia izay tsy tia ady.""Tamin' izany dia nidina izay olo-malaza sisa mbamin' ny vahoaka, Jehovah nidina homba ahy koa hamely ny olo-mahery."

 Jereo koa 

 Baiboly

 Baiboly amin' ny teny malagasy

 Fiombonan' ny Fiangonana Kristiana eto Madagasikara
Baiboly prôtestanta amin' ny teny malagasy
Baiboly katôlika amin' ny teny malagasy

 Ny Soratra Masina - Fandikan-Tenin' ny Tontolo Vaovao
 Fiteny malagasy

 Loharano sy fanamarihana